khistorydata/jeongjo-sjw-relations huggingface dataset:
정조 6년
沈有鎭。以禮曹言啓曰。凡經宿行幸時。告廟前二日爲之事。載在禮文矣。今番適値朔日。貞陵永祐園行幸。宗廟告事由。來初一日朔祭兼行事。知委。何如。傳曰。旣用郊行例。且與陵所經宿有異。此草記置之。
정조 6년
李世奭。以兵曹言啓曰。來九月初三日。貞陵幸行。仍詣永祐園經宿時。各殿問安及各差備內吹應把之數。無以推移。依近例。京畿驛馬。限三十匹補把之意。分付。何如。傳曰。允。問安中司。以司僕馬立把單子。依此修正入啓。
정조 6년
金宇鎭。以備邊司言啓曰。經宿陵幸時。各道道臣。例當出待境上矣。今番則有郊外動駕例擧行之命。道臣勿爲出待境上。已發巡處。亦勿撤巡事。卽爲知委。何如。傳曰。允。
정조 6년
金宇鎭。以司僕寺言啓曰。今番陵幸。依郊外擧動例爲之事。命下矣。本寺凡節。一依園所展拜時例擧行。而至於旗軍洗馬。當此經宿動駕時。不可不前期調習。以今月三十日定行之意。敢啓。傳曰。知道。
정조 6년
李世奭。以司僕寺言啓曰。今此貞陵展謁。仍詣永祐園經宿時。各差備入把馬。依例磨鍊。別單書入之意。敢啓。傳曰。知道。
정조 6년
李世奭。以大司憲沈頤之。大司諫申應顯。應敎李敬一。副應敎朴天行。掌令兪彦脩。持平尹履相權裕。獻納金翊休。副校理尹行元沈樂洙。修撰洪文泳。副修撰嚴思晩金履鏞言啓曰。今日人心世道之莫可奈何。亂臣賊子之無所忌憚。專由於懲討之不嚴。噫噫。懲討之不嚴。群下之罪也。徒爲一身計。而不知君讎國賊。或拘顔私地。而罔念大義公憤。因循玩愒。掩護周遮者。爲此日馴養賊勢之患。殆乎滔滔皆是。而豈意具瞻之地。乃有蔑公之人耶。噫嘻。最中之挾兩姪而釀二凶。鞫案俱在。衆目皆覩。罵日之凶言。特借澤白之口。而指使者最中也。滔天之逆謀。傳得榮德之心。而跳踉者最中也。噫。彼洪樂性。以參鞫大臣。耳聽明白之證。目見勃慢之狀。則大官之憤惋。宜異庶僚。戚屬之驚痛。當倍他人。而乃於諸大臣聯箚之時。强引私義。敢陳各箚囫圇之說。殆若立異者然。䌤縫之狀。專出塞責底意。尤可異者。曾以滅親之義。尙討同堂之賊。今爲參鞫之相。反護戚親之逆。親疎之輕重有間。而前後之處義不同。擧措則全沒誠實。關係則大壞隄防。公議駭惑而恬不自引。聖諭諄懇而亦不知感。前席登對。少無訟罪之意。一世含默。徒長遂非之心。揆以執跡之論。焉逭負國之罪。而聖度太寬。姑施薄勘。輿情拂鬱。倘復如何。臣等忝在三司。俱犯不言之罪。豈合抗顔開口。而當此凶變接踵。邦憲解紐之日。決不可仍置不論。請前左議政洪樂性。中途付處。噫噫。凶賊之變怪日出。而朝廷隄防日弛。私義不能勝公法。大官不能董一世。涓涓不塞。至於滔天。馴致今日之人心世道。思之至此。寧不痛心。判府事李徽之。身爲參鞫之大臣。目見最中之逆節。乃於諸相臣聯籲之時。托以戚屬之不遠。强隨時相之別箚。事極不誠。迹涉立異。輿情駭惑。可勝言哉。噫。大臣爲國家討凶賊之義。視私家循戚好之計。輕重何如。而明知凶逆醞釀之本。甘犯私黨掩護之罪。古大臣乃心王室之道。雖不可深責於此相。而其在正人心明大義之道。宜從大官。始請判中樞府事李徽之爲先削奪官爵。門外出送。答曰。曾聞三司合啓。實循一國公議云。而兩大臣事。不先不後。發於筵敎敷示之餘。是何異於奉承傳請討乎。予之所大懼者。豈但爲大臣一己事而已。誠以流弊。或歸於迎合之科故耳。其爲中外之滋惑。爲如何也。予苟欲借口於卿等。何必特敎譴罷。卿等試思之。此啓停之可乎。不停可乎。前後懃懇之敎。不啻丁寧。而卿等一味延托。無意了當。亦果出於守法不撓之意乎。予則以爲。卿等此擧。反有沒誠之歎。遂非之嫌焉。啓中一二句語。無非卿等自道底說話。不料四百年臺閣風裁。始壞於卿等之手。重爲卿等嘅咄。此啓一日不停。貽臺閣一日之羞。二日不停。貽臺閣二日之羞。卿等亟停此啓。更勿煩聒。
정조 6년
金宇鎭。以大司憲沈頤之。掌令兪彦脩。持平尹履相權裕言啓曰。噫嘻。痛矣。亂逆之變。從古何限。而豈有若賊相之窮天地亘萬古所無者哉。凶焰煽動。毒痡流遍。至於今番海西諸賊而極矣。不以逆相爲君讎國賊。不以賊亨爲凶黨逆徒。其腸肚相連。元無彼此淺深之可別。而至若炡之景莘凶號。已是天地間所不容之罪。而不知能相爲兩賊之爲逆根本之說。其凶心逆節。與能相。二而爲一。瑞集之凶詩。心知逆相之爲逆。而奬詡護相之亨賊。以歲寒高節。作詩寄贈。宗弼之凶言。比相亨於己卯名賢。以伸冤不爲逆之說。肆然咄出者。至凶至憯。榮祖之凶通。以亨賊之同氣。復入書齋。發文會黨。至以慘遭禍變四字發通。其指意。極其凶慘。而逐條承款。獄案已具。則畢竟處分。止於減死島配。權榕之袖傳凶詩。已難逭於黨與之誅。而慰喜亨賊之生出。奬其可爲事能爲。與四凶一般心腸。李逢源之朝能夕相。卽渠斷案。而往別亨賊。可見死黨之習。申延祖之主張發通。會其徒黨。申宗賢之接見亨賊於公廳。贐行餞別。使諸吏往見。安汝岳之以保放罪人。姿意橫行。而或止島配。或止定配。李來源李壽岳李壽采金致英李逈源之要路餞行。申應璧之受置凶通。可見其平日同惡之情跡。而罪止施刑。請承款罪人炡瑞集宗弼榮祖。亟令王府具格拿來。卽捧結案。夬正典刑。權榕李逢源申延祖申宗賢。亦爲設鞫嚴問。施以當律。安汝岳李壽岳李壽采金致英李逈源申應璧。竝施絶島定配之典。答府曰。不允。
정조 6년
金宇鎭。以大司諫申應顯。獻納金翊休言啓曰。義翊之許多罪惡。已悉於前啓中。至今倖逭。失之太寬。而在渠道理。固當闔門俟勘。謝絶人客。而敢懷怨懟之心。陰結亂逆之徒。逆澤璧洞信宿之說。賊白親切往來之狀。畢露於鞫囚之招。而與其叔最中及從兄義直。暗地排布密計綢繆。澤白凶疏。次第粧出。窮凶情節。彰著無餘。宜卽窮覈。夬施當律。而一番取招。未及究竟。遽下全釋之命。獄體疎虞。輿情憤惋。請義翊。更令王府。設鞫嚴問。期於得情。夬正王法。新除授司諫權。時在京畿抱川地。正言金寅燮。時在陰竹地。正言許晊。時在振威地。請竝斯速乘馹上來事。下諭。答院曰。不允。下諭事。依啓。
정조 6년
金宇鎭。以大司憲沈頤之。大司諫申應顯。掌令兪彦脩。持平尹履相權裕。獻納金翊休言啓曰。臣等俱以無似。猥忝不敢當之職。凡係徵討之事。未能盡分爭執。此固臣等之罪。而至於洪樂性李徽之合辭之請。實循公議之所在。臣等齊聲仰籲。冀蒙允兪。分義道理之所當然。而忱誠淺薄。未能上格。及承聖批。辭旨截嚴。至以四百年臺閣風裁。始壞於卿等之手爲敎。臣等惶隕慙恧。不知所以自措。臣等不職之罪。旣至於此。則何敢一刻晏然仍冒於臺次乎。請命遞斥臣等之職。答曰。勿辭。亦勿退待。
정조 6년
假注書馬思仁書啓。臣敬奉聖諭。馳往傳諭于南部屯之坊西氷庫二契前左議政洪樂性所注處。則以爲。臣犯人臣罔赦之罪。萬隕亦輕。三尺難逭。維我聖上至仁至慈。惻然垂矜。曲加涵貸。誨諭薄勘。寔出於造化生成之澤。臣負罪含恩。屛伏荒村。日夕涕泣。恭俟鈇鉞之誅。曾未幾何。恩敍遽降。史官踵臨。十行溫綸。字字隆摯。慰誨勤懇。開釋備至。殆若陽春之蘇枯荄。慈父之詔迷子。有非死罪賤臣所可承當者。臣奉讀未半。不覺血淚被面。此實於敵以下。所不易得者。況爲人臣而得此於君父者。能有幾人哉。臣誠驚惶感祝。首頓手攢。不知死所。噫嘻。亂臣賊子從古何限。而豈有如澤白之窮凶劇逆者哉。況彼最中叔姪。卽澤白之窩窟根柢。則爲今日臣子者。固當飮泣沬血。口臠手磔之不暇。而臣天奪其魄。昏孱迷闇。全昧滅親之義。旣不能隨諸大臣後。聯箚請討。又於賓筵。躬承誨責之諄諄。而亦不能卽陳引罪之章。轉輾㒹錯。竟陷大戾。此莫非臣闇劣庸騃。矇無省覺之致。生則爲負國之人。死將爲不瞑之鬼。一則臣罪。二則臣罪。至此萬戮難贖。慙惶震駭。求死不得。至於三司之論。公議峻發。辭嚴義正。臣固受而無辭。不敢爲自明之計。而人臣負此罪名。將何以晷刻自立於覆載之間哉。臣伏地崩迫。惟願誅罰之遄加。乃者聖度天大。特下敷心之敎。至有入城之命。拔之坑坎。置之袵席之上。救諸水火。回其焚溺之危。不足以喩聖德之萬一。肉骨生死之恩。天地罔極。河海莫量。然臣負犯深重。合被重辟。豈可以恩譴之薄罷旋敍。合辭之乍發卽停。諉以已經勘斷。而乃敢爲重入脩門。復齒人數之計哉。跼高蹐厚。靡所容措。震灼戰慄。席藁俟命而已云矣。敢啓。答曰。知道。俄於別諭。備悉予意。在卿道理。宜卽出而肅命。豈可多費說話。惟以巽讓爲事乎。況今陵謁已定。期日不遠。尤非大臣處外之時。卿須諒之諒之。待明朝入城。仍卽造朝事。更爲傳諭。期於偕來。
정조 6년
編修官李性吾書啓。臣敬奉聖諭。馳往傳諭于西部龍山坊灘項契判府事李徽之所住處。則以爲。臣愚迷自作。所犯至重。合辭嚴峻。罪名狼藉。蹙伏江村。恭俟重勘。不意聖明曲恕。恩眷愈勤。旣勅三司之臣。繼下十行之音。論臣立朝處身之無心。諭以世必原心而恕跡。開釋之恩。敦勉之敎。迥出尋常。德意藹然。仍令卽爲造朝。復有近侍偕入之命。負罪賤臣。何以得此於聖明之世。奉讀未半。感淚被面。不知死所。噫臣事君不忠。自負大罪。得免斧鉞。其亦萬幸。而況蒙日月之明。天地之大。曲諒無餘。有若慈父之詔迷子。臣雖至愚。亦知感祝之誠。豈不欲聞命卽趨。而合啓雖停。公議宜戒。釁累之跡。實難擧顔朝端。屛伏自訟。惟俟嚴誅而已。臣旣承偕來之命。姑爲仍留之意。敢啓。答曰。知道。卿與領敦寧處義。差有間焉。自初予之慰藉而昭晳者。不啻丁寧。且以所遭之人言言之。不無輕重之殊。卿之一向深引。豈不過中之甚。況今謁陵在卽。留都有命。卿宜速出造朝。玆遣承旨。布予至意。卿其安心勿辭。與承旨偕入事。承旨。傳諭于李判府事。爾則先爲入來。
정조 6년
同義禁吳載純上疏。下吏曹。
정조 6년
壬寅八月二十八日卯時。上御誠正閣。前錦伯入侍時。前錦伯趙㻐。同副承旨李萬育。記事官李祖承。兼春秋金鳳顯。別兼春秋徐龍輔。以次進伏訖。上曰。卿纔湖西遞來矣。目今畿農已判歉荒。無一邑不被災處。而湖農無異於畿內云。沿路所見。其果何如。㻐曰。耳聞不如目見。臣不敢臆料仰對。至於濱海邑。則酷被災荒云。而沿路所見。則似可免凶矣。上曰。濱海諸邑。非但雨暘之不適。多被海溢之災。鹹水所過處。無所收穫之資云。言念民事。切實矜念。分等狀啓入來。可以從實俵災。而前頭接濟之責。專恃於守宰。而亦難預料。其實心奉行。誠爲可悶矣。㻐曰。聖敎至當。如此荒歲。宣化接濟之道。專在於道伯守宰。尤宜愼擇。然後可有實效矣。上曰。湖西非但年事如此。逆獄屢起。至於今番而極矣。卿旣參覈。則可知顚末。人心果何如。罪人撤捕。亦何以爲之乎。㻐曰。人心雖曰不古。綸音頒布後。苟有人心。則孰不感泣乎。至於撤捕事。旣與重遂爛漫相關。則不可遽撤矣。臣偏蒙曠絶之澤。前後何限。而按査逆獄。未能窮覈。罪人尙未斯得。臣罪尤萬萬矣。上曰。過矣。仍命退。諸臣以次退出。
정조 6년
壬寅八月二十八日辰時。上詣仁政殿。文臣製述入侍時。行都承旨嚴璹。行左承旨李柱國。行右承旨李秉模。左副承旨李在學。右副承旨李世奭。同副承旨李萬育。記事官李祖承。假注書李暾。記注官金健修金鳳顯。以次隨駕。上具翼善冠衮龍袍。乘輿出協陽門。入仁政門。駕詣仁政殿。通禮跪請降輿。上降輿卽座。引儀唱試官行禮。行判中樞府事鄭弘淳。吏曹判書李性源。兵曹參判吳載純。吏曹參議趙鼎鎭。禮曹參議柳義養。行副司直鄭宇淳。刑曹參議李謙煥率製述文臣。入就殿庭。行拜禮訖。以次進伏。弘淳曰。勞動之餘。聖體如何。上曰。一樣矣。上曰。霜降乎否。弘淳對曰。再昨霜降矣。上命納懸題紙二張。在學承命。分付。命納懸題紙二張。謙煥等跪進。上命性源。書表題。限申時。命載純書論題。限申時。宣敎官奉出懸題。應製文臣等行拜禮訖。命頒試紙訖。通禮跪告乘輿。上乘輿。行兵曹判書李命植所啓。弘化門外留都。守摠兩營。例爲輪回擧行。而今春則守禦廳留都矣。今番則兩營中。何營爲之乎。上曰。以摠戎廳爲之。可也。出擧條又所啓。在前陵幸時。挾輦軍四百名。餘軍二百名。輪回替代矣。今番則道路不遠。勿爲替運。以六百名全數侍衛乎。上曰。以挾輦軍二百名。倭鎗手一百名爲之。可也。出擧條又所啓。今此貞陵永祐園幸行時。御前前排各二十雙。依例磨鍊。何如。上曰。依爲之。出擧條又所啓。今此永祐園幸行經宿時。虎網子。當爲擧行乎。上曰。置之。可也。出擧條又所啓。今此永祐園經宿時。設布帳。當爲磨鍊。而無可據前例。以何營門擧行乎。上曰。以隨駕兩營擧行。切勿闊大。只齋室近處爲之。可也。出擧條出仁政門。入協陽門。諸臣隨駕還入。口傳問安。諸臣以次退出。
정조 6년
壬寅八月二十八日巳時。上御誠正閣。左承旨入侍時。左承旨李柱國。記事官李祖承。兼春秋金鳳顯。別兼春秋徐龍輔。以次進伏訖。上曰。春等瑞蔥臺。尙未擧行。軍情想必鬱抑矣。柱國曰。軍情久爲企待矣。上曰。右承旨入侍。出榻敎賤臣承命出。與右承旨徐有防偕入進伏。命書傳敎曰。春幸時。瑞蔥臺內試射。以闕內不得設行。汔此停退。見今秋幸在前。而先期應行之試。又將不得。渠輩聞甚抑鬱云。當於再明日。以春幸時捧擧案未試之類及秋幸時應赴人。依內試射例。試取。此非差備內侍衛及諸凡擧行。取考前例爲之事。分付。又命書傳敎曰。瑞蔥臺內試射處所。以北營爲之。行路以拱北門磨鍊。此非外試射。試官無可論。而該房承旨與宣傳官別軍職一人。眼同監試。呼名入門等事。令差備官擧行。至於別隊馬兵試射。試官及差備官。自有前例。以此該房及該營知悉。又命書傳敎曰。卿之遭罹。予以爲卿宜不足恤也。卿之立朝處事。惟知無心二字。假使卿有大於此之過誤。世必原卿之心。恕卿之跡。況向來事。予已曲諒無餘。在卿何有。到今事歸妥帖。更無深引之端。卿須安心勿辭。卽爲造朝。聽我面諭事。遣史官。傳諭于李判府事。與之偕入。祿俸卽令倉官輸送。又命書傳敎曰。以無隱之意。有匪怒之敎。蓋出於責備。而忽地三司。齊發鬧端。閱月不息。聽聞之駭惑。爲如何哉。昨於合啓之批。有所云云。收敍與否。豈在於停與不停。前左議政洪樂性敍用。上曰。大臣置處政事。當日爲之。出榻敎命書傳敎曰。予妄以敷心之意。輕發信口之語。致使卿厚遭人言。予之本心。卿必默諒。到今更安用多誥。鬧端聞已止息。纔下敍命。在卿毫無深引之事。卿須體予慇懃之諭。當日入城。待樞銜下批。仍卽造朝事。遣史官傳諭于前左議政。以京畿監司李亨逵。奉朝賀金致仁。祿俸不爲祗受狀啓。命書傳敎曰。日前別諭。罄予至意。意謂大臣之勉回初志。觀此狀聞。常俸如前牢拒。無意領受。予之誠意未孚。方切媿歎。在大臣處義。亦豈不過中之甚乎。令地方官進詣大臣家。傳及此意。仍傳祿俸後。祗受形止。卿其卽爲狀聞事。回諭。書訖命退。諸臣以次退出。
정조 6년
壬寅八月二十八日午時。上御誠正閣。右副承旨入侍時。右副承旨徐鼎修。記事官李祖承。兼春秋金鳳顯。別兼春秋徐龍輔。以次進伏訖。上曰。試所收券。爲幾許張乎。知入。賤臣承命出還入。奏曰。論十二張。表十五張云矣。仍命退。承史以次退出。
정조 6년
壬寅八月二十八日未時。上御誠正閣。文臣製述科次入侍時。試官判府事鄭弘淳。吏曹判書李性源。司直吳載純。吏曹參議趙鼎鎭。刑曹參議李謙煥。禮曹參議柳義養。司直鄭宇淳。右承旨李在學。假注書李暾。兼春秋金健修金鳳顯。以次進伏訖。上曰。注書行步。太涉緩緩。極爲駭然。命書榻敎曰。假注書李暾拿處。記事官李祖承進伏。命試官考試。上曰。更外之等。罰至推考耶。在學曰。更爲推考。而外則罷職矣。上曰。大臣入侍。賤臣承命出。與判府事鄭存謙。領議政徐命善。左議政李福源。右議政金熤偕入進伏。命書傳敎曰。左右捕將入侍。又命書傳敎曰。前錦伯入侍。上曰。訓將同爲入侍。賤臣承命出。與訓鍊大將具善復。前錦伯趙㻐。左捕將李敬懋。右捕將徐有大偕入進伏。上曰。試官小退。性源等以次退出。上曰。左副承旨入侍。出榻敎上曰。同副承旨入侍。出榻敎賤臣承命出。與左副承旨金宇鎭。同副承旨李萬育偕入進伏。存謙等進前曰。日間。聖體。若何。上曰。一樣矣。命出湖西密啓。命在學傳于存謙等曰。此錦伯密啓也。諸大臣及將臣前錦伯。輪看。可也。賊情如是狼藉。此不可付諸外邑而治之。今當拿來耶。存謙等曰。如此變怪。前所罕聞。窮凶情節。今以後。可査得。卽爲拿來。宜矣。命善曰。罪人拿來後。卽當推覈。由是而根底可以打破。於此益可見乾道之昭昭矣。熤曰。端緖已露。如得善爲究覈。則可以到底矣。上曰。宣傳官安璛。假都事差下。卽爲入侍。賤臣承命出。與假都事安璛偕入進伏。命書罪人拿來密旨。上曰。此密旨出給假都事。可也。璛承命退出。命善曰。今日臣等旣已登筵。且無時急公事。再明日次對。當頉稟矣。上曰。唯。然則起軍洗馬。不當頉稟耶。命善曰。然矣。上曰。今番陵幸時。補把馬何以爲之乎。命善曰。補把馬。每患不足。依春幸時例。以京畿驛馬五十匹分把矣。上曰。此亦爲民弊之一端。依永祐園幸行例。補把馬則不爲磨鍊。可也。命書傳敎曰。今番幸行。旣命一依園所擧動例爲之。兵曹司僕補把驛馬。切勿用陵幸時例事。各別嚴飭。命善曰。內乘李潤慶。所帶三任。具是劇務。有難一時兼察。內乘今姑改差。何如。上曰。依爲之。出擧條命善曰。曾經閫帥罷削人。頃有收敍之命。前兵使任嵂。前宣傳官元厚鎭。似當一體收敍。前府使孫相龍。前縣監王漢禎本律。不過文法被罪。亦已經年。宜有參酌之道。故敢達矣。上曰。竝蕩滌敍用。可也。出擧條在學曰。奉使之人。皆有入來肅拜。則諸道監司遞來後。亦當有肅拜。而今聞若無實職。則只納密符。不爲肅拜云。同是奉使。而或爲或不爲者。事甚斑駁。宜有釐正。此後則勿論實職有無。必爲遞來肅拜事。定式施行。何如。上曰。依爲之。出擧條命試官入侍。性源等進伏。仍命考試券。考券訖。命書等第。仍命退。諸臣以次退出。
정조 6년
行都承旨嚴璹藥院直。行左承旨李柱國坐直。右承旨李在學坐。左副承旨趙時偉坐。右副承旨金宇鎭坐直。同副承旨李世奭奉命偕來。注書趙興鎭病李祖承藥院直。假注書李敬行仕直。事變假注書馬思仁仕。
정조 6년
傳于趙時偉曰。整理使入侍。
정조 6년
李柱國啓曰。貞陵永祐園親祭祭文。當爲製進。而藝文提學洪樂命。弘文提學兪彦鎬。前大提學金鍾秀俱在外。前前大提學黃景源。待開門牌招。以爲製進之地。何如。傳曰。允。
정조 6년
傳于李在學曰。瑞蔥臺內試射時。例以陵幸時戎服服色爲之。明日承史服色。亦依此爲之。差備官等。依近例。不必戎服。以此。分付。
정조 6년
以兵曹侍衛節目。傳于李在學曰。前例則以試射殿座之故。駕前駕後。北營門外札駐。而瑞蔥臺內試射例。必入列於春塘臺。今亦依此擧行之意。分付。仍令宣傳官照此施行。
정조 6년
以右副承旨沈有鎭牌不進罷職傳旨。傳于李柱國曰。許遞。前望單子入之。
정조 6년
承旨前望單子入之。李文源落點。
정조 6년
傳于金宇鎭曰。在外承旨許遞。前望單子入之。
정조 6년
傳于李柱國曰。新除授承旨牌招察任。
정조 6년
傳于李在學曰。兵曹堂上口傳差出。
정조 6년
吏曹口傳政事。以柳誼爲兵曹參議。
정조 6년
傳于李在學曰。宣傳官吳載重改差。待他窠調用。其代。亦令口傳差出。
정조 6년
兵曹口傳政事。以孫相龍爲宣傳官。護軍單任嵂。
정조 6년
以全羅監司狀啓。來九月朔薦新進上石榴。節候尙早。限內不得封進。惶恐待罪事。傳于李柱國曰。勿待罪事。回諭。
정조 6년
以訓鍊大將都領單子。傳于金宇鎭曰。開門後下標信。則必多遲滯。待天明。除標信出用。而係是軍兵去就。從事官發牌門外。聽傳敎。
정조 6년
傳于金宇鎭曰。贈禮判李鎭衡家。明日遣禮郞致祭。
정조 6년
以洪忠監司。災實面里分等事狀啓。傳于金宇鎭曰。回啓以草記爲之。
정조 6년
李柱國。以吏曹言啓曰。今此宗廟朔祭獻官。行副司直尹塾有頉。代以禮曹參判金履素陞實付標矣。謂有情勢。本職未肅拜。不得齋宿。故不得已以行副司直吳載純改付標。以入之意。敢啓。傳曰。知道。
정조 6년
又以吏曹言啓曰。今此宗廟景慕宮朔祭大祝。前校理李昌漢李喆模。前持平黃仁炫塡差。而時無職名。令該曹口傳付軍職。何如。傳曰。允。
정조 6년
兵曹口傳政事。副司果李昌漢李喆模黃仁炫。
정조 6년
金宇鎭。以戶曹言啓曰。依傳敎。判府事李徽之祿俸。卽令倉官輸送于西部龍山坊所住處。則以爲。屛伏郊外。私義未安。朔祿不敢冒受云。不爲領受。何以爲之敢啓。傳曰。令倉官更爲輸送。
정조 6년
李在學。以兵曹言啓曰。今此平安道咸鏡道遣重臣道科。來九月二十七日。十月初一日初四日中。令道科試官下去後。推移定行事。自禮曹推擇。啓下矣。武科取人額數。取考前例。則在前道科時。或取一百。或取三百。或取四百。而皆稟旨擧行矣。今番則兩道當。各取幾人乎。敢稟。傳曰。各年取人之數。卽爲考出草記。
정조 6년
又以司僕寺內乘。以一提調意啓曰。新除授兼內乘任嵂。時無職名。令該曹。依例口傳付軍職。冠帶常仕。何如。傳曰。允。
정조 6년
金宇鎭。以禁衛營言啓曰。明日親臨北營瑞蔥臺時。依兵曹啓下節目。西營入直軍四十名內。除宮墻頹圮諸處把守軍十四名。所餘軍二十六名及新營入直京標下軍二十七名。鄕軍三十七名。各其將官。領赴訓鍊都監都領陣。而西營入直將官軍兵待標信擧行。還宮後。竝還入直之意。敢啓。傳曰。知道。
정조 6년
又以御營廳言啓曰。今八月三十日。親臨北營瑞蔥臺時。依兵曹節目。東營入直軍六十一名內。宮墻頹圮處把守軍二十一名。營直六名竝除。實餘軍三十四名及集春營入直軍五十名內。宮墻頹圮處把守軍十九名。集春門守直軍十名。營直四名竝除。實餘軍十七名。新營入直各色京標下軍二十三名。各其將官率領。出赴于訓局都領陣。而東營集春營入直將官軍兵。則待標信擧行。還宮後。竝還入直之意。敢啓。傳曰。知道。
정조 6년
趙時偉。以義禁府言啓曰。平昌前郡守吳泰魯拿囚之意。敢啓。傳曰。保放。
정조 6년
又以義禁府言啓曰。原春道原州牧徒配罪人洪秉纘放送。罪名蕩滌事。承傳。啓下矣。卽爲放送事。分付該道道臣之意。敢啓。傳曰。知道。
정조 6년
記事官臣金星甲書啓。臣敬奉聖諭。馳往傳諭于南部屯之坊西氷庫二契領敦寧府事洪樂性所住處。則以爲。臣於昨日史官之回。略暴惶感危苦之懇。恭俟辜恩慢命之誅矣。不意史官又復侵晨辱臨。傳宣聖諭。責臣以宜卽出而肅命。勉臣以勿以巽讓爲事。至有偕來之命。辭敎諄複。愈勤愈懇。臣伏地伏讀。以首九頓。不覺惶汗浹背。感淚沾襟。莫省措躬之所也。臣固當感激恩數。嚴畏義分。竭蹶趨承之不暇。而況伏念陵園展謁。已卜吉辰。尤何敢偃處郊坰。不思所以轉動之計哉。第臣負犯至重。三司之聲討狼藉。啓雖已停。罪實未勘。豈敢徒恃恩寵之隆異。揚揚冒進。以壞廉防之嚴。以益朝廷之羞哉。此臣所以甘犯違慢之科。而無路進身於城闉之間。臣罪萬死。臣罪萬死。衷情抑塞。不知所達。謹當收拾神精。更入文字。仰暴衷懇。伏竢嚴譴云矣。臣旣承偕來之命。仍留之意。敢啓。答曰。大臣旣以更入文字之意。附陳於書啓。未見疏本。徒事敦迫。殊欠敬禮之意。擬待疏入。當有別諭。爾則姑爲仍留。
정조 6년
同副承旨臣李世奭書啓。臣敬奉聖敎。馳往敦諭于西部龍山江灘項契判中樞府事李徽之所住處。則以爲。負罪賤臣。受恩罔極。前後聖敎。曲諒而慰釋者。丁寧懇惻。昨下恩諭。字字鄭重。昭晳無餘。且有史官偕入之命。臣惶隕感激。豈不欲竭蹶趨承。而誠以罪在罔赦。公議可畏。情勢危蹙。玆又犯違逋之罪。尤切震懍。斧鉞是俟。不意聖恩弘大。不惟不罪。承宣遠臨。寵諭愈勤。雙擎伏讀。不覺聲淚之俱發也。噫。臣之逖違天陛。亦已久矣。區區犬馬之賤。豈無戀主之誠。而只恃恩眷。遽然入城。自同無故人。則其亦放肆之甚者。人將謂何。殿下以人言輕重之殊。有此諄諄敎誨。以示進身之路。而第念臺言臚列。不無輕重之差殊。其爲聲罪。同歸掩護之科。臣誠震迫懍慄。不敢爲冒進之計。謹當構入文字。仰陳危衷。恭俟威罰。伏念近密之臣。遠守荒江。有損國體。亟命召還。不勝千萬顒祝之至云矣。臣旣承偕入之命。姑爲仍留之意。敢啓。答曰。知道。大臣以文字陳懇之意。旣有云云。稍待疏本之登徹。擬欲更布心曲。爾則姑爲仍留。待批下。更爲傳諭。期於偕來。
정조 6년
壬寅八月二十九日辰時。上御誠正閣。整理使入侍時。戶曹判書金華鎭。左副承旨趙時偉。記事官李祖承。兼春秋金健修金鳳顯。以次進伏訖。上曰。右副承旨入侍。賤臣承命出。與右副承旨金宇鎭偕入進伏。上曰。戶判所見。何如。華鎭曰。設布帳。則自齋室至典祀廳爲之。然後水剌間所屬及差備所屬等。自可以容接。各司住接。則因地勢散處。亦似無窘束之慮。而至於齋室後墻。則與齋室不過數間之頃。實爲狹窄。不可不退築。道路則平夷。別無修治之事矣。上曰。墻垣改築之役。不至浩大。可以及期耶。華鎭曰。不過四五間。退築之役。役處元不大段。數日之內。可以爲之矣。上曰。然則明日更爲出去。看審基址以來。命宇鎭書傳敎曰。兵曹堂上口傳差出。書訖。命退。諸臣承史以次退出。
정조 6년
行都承旨嚴璹藥院直。行左承旨李柱國坐。右承旨李在學坐。左副承旨趙時偉坐直。右副承旨金宇鎭坐直。同副承旨徐鼎修坐。注書趙興鎭藥院直李祖承仕直。事變假注書馬思仁仕。
정조 6년
傳于李柱國曰。禮房承旨馳詣宗廟景慕宮。奉審摘奸以來。
정조 6년
傳于金宇鎭曰。文臣製述被抄人員。依例捧傳旨。
정조 6년
吏曹口傳政事。李秉模爲同義禁。李尙度爲兵曹佐郞。
정조 6년
兵曹口傳政事。具綜爲訓鍊副正。
정조 6년
傳于金宇鎭曰。推鞫姑罷。
정조 6년
李柱國。以宗親府言啓曰。今此貞陵展謁。永祐園展拜時。宗臣十二員。以每品例爲隨駕。而摠管及老病罷削人員外。只是八員。以此數依前隨駕之意。敢啓。傳曰。知道。
정조 6년
趙時偉。以備邊司言啓曰。卽因洪忠監司金文淳面里分等之請。有草記稟處之命矣。在前穴農之歲。多有已行之例。道臣所論。儘有意見。依狀請許施。而曾聞面里分等。易致虛實之相蒙。若不爛費斟量。細加探覈。則反有災難均俵。惠不下究之慮。道臣預悉此意。分等時。各別操切。毋或混淆事。一體申飭。何如。傳曰。允。
정조 6년
趙時偉。以戶曹言啓曰。依傳敎。判府事李徽之祿俸。令倉官更爲輸送于西部龍山坊所住處。則以爲。屛伏郊外。私義未安。朔祿不敢冒受云。又不領受。何以爲之。敢啓。傳曰。更爲輸送。
정조 6년
趙時偉。以兵曹言啓曰。今此幸行時。交龍旗預爲調習矣。今亦依前例。旗與竹。出郊外試習之意。敢啓。傳曰。知道。
정조 6년
趙時偉。以兵曹言啓曰。今此行幸時。闕內入直訓鍊都監局別將把摠哨官及內三廳將守門將。銅龍門把摠哨官等。番單子。每中日。入啓受點。趁期替直矣。今番則動駕相値。不得入啓受點。依例回鑾後。卽爲入啓受點。分所單子。亦爲書入。巡將監軍。來九月初二日受點人員。初四日至以爲仍察。來九月初三日。大省記及別省記。初二日預爲書入。初三日京中軍號。亦以初二日預爲啓下。留置政院。當日頒布隨駕所軍號。自隨駕所。啓下頒布之意。敢啓。傳曰。知道。
정조 6년
趙時偉。以兵曹言啓曰。今此幸行時。侍衛禁軍。不可不點擇以行矣。各番禁軍中。新受馬及病蹇不能致遠之類。依例推移替直之意。敢啓。傳曰。知道。
정조 6년
趙時偉。以禁衛營言啓曰。今日北營親臨瑞蔥臺時。西營入直將官軍兵等。依訓鍊都監都領單子判付。除標信出付該營之意。敢啓。傳曰。知道。
정조 6년
趙時偉。以御營廳言啓曰。今日親臨北營瑞蔥臺時。東營集春營入直軍兵。依例訓鍊都監都領單子判付。除標信出付該營之意。敢啓。傳曰。知道。
정조 6년
趙時偉。以義禁府言啓曰。今此推鞫時。本府堂上。當爲備員。同義禁未差之代。令政院稟旨差出。以爲進參之地。何如。傳曰。允。
정조 6년
趙時偉。以義禁府言啓曰。今此推鞫時。本府都事。當爲備員。而新除授都事洪徽河。前以氷庫別檢。柴場監刈事。下去高陽云。令該曹口傳相換。何如。傳曰。允。
정조 6년
吏曹口傳政事。禁府都事洪徽河。典設別檢李寬林相換。
정조 6년
壬寅八月三十日辰時。上詣北營。親臨瑞蔥臺試射入侍時。行都承旨嚴璹。行左承旨李柱國。右承旨李在學。左副承旨趙時偉。右副承旨金宇鎭。記事官趙興鎭李祖承。兼春秋金鳳顯。別兼春秋鄭東浚。以次序立訖。上具戎服。乘輿出明禮門。由集成門至大報壇前路。上降輿步過壇前。乘輿出拱北門。詣北營。降輿陞座。兵判以下。行參現禮訖。上曰。兵判參現。凡於內試射。勿以爲例。可也。柱國曰。此雖內試射。而旣異於後苑。故兵判以侍衛進參。則似不可無參現之節矣。上曰。訓鍊正。方有擧行事。卽爲差出。而以副正通望人擬入。時偉曰。別隊馬兵試官。以別軍職宣傳官爲之事。命下矣。以誰某爲之乎。上曰。孫相龍吳毅常爲之。可也。上曰。馬兵回信地一節置之。卽爲開場。貫革以六貫革擧行。仍命訓將具善復曰。別隊馬兵。先爲試射。然後可赴於春塘臺試藝之時。卽爲擧行。在學曰。今日推鞫時。禁府堂上當爲備員。有闕之代。令該曹口傳差出。待下批牌招。以爲進參之地。何如。上曰。依爲之。出擧條上曰。衛外喧聒若是。而終不禁戢。當該禁喧郞廳。記過待令。仍命書榻敎曰。禁喧郞廳汰去。其代。口傳差出。上曰。左承旨先詣君子亭。隨地形分立貫革。以此擧案分試。可也。柱國承命退。在學曰。御營大將李邦一遭。故來納命召矣。將兵之任。不可一刻無摠察之人。在前如此之時。有他營大將兼察之例。今番則何以爲之乎。上曰。禁衛大將兼察兼佩。可也。出擧條在學曰。禁衛大將李敬懋。御營大將兼察兼佩事。命下矣。卽爲牌招聽傳敎。傳授命召。何如。上曰。依爲之。出擧條命書榻敎曰。偕來承旨許遞。前望單子入之。又命書榻敎曰。新除授承旨牌招察任。在學曰。今日近仗軍士事。萬萬駭然矣。當該郞廳。已有記過待令之命。而兵曹判書。難免不飭之失。從重推考。何如。上曰。依爲之。出擧條命植曰。今番幸行時。軍兵犒饋。皆以乾犒饋上下。禁軍馬草及攔後馬兵軍服次。亦爲依例上下乎。上曰。依近例爲之。可也。試射畢。上乘輿出北營門。入拱北門降輿。步過大報壇前路。乘輿。由集成門入明禮門。詣春塘臺。降輿陞座。上曰。諸般未畢試藝。卽爲設行。仍命宣傳官曰。令于靑陽門守直中官。起軍洗馬來到後。依例入之。少頃。上命調馬。一提調徐命善。提調鄭民始。以次進前。點閱調馬後。上曰。今番調馬。則果何如。命善曰。一望馬三匹。步法。果平順矣。命善曰。今番留陣。摠戎廳當以中軍擧行。而中軍李漢泰。病勢難强云矣。命書榻敎曰。摠戎中軍李漢泰改差。其代。各別擇差。又命書榻敎曰。摠戎廳留陣。以中軍代領。試藝畢。命退。諸臣以次退出。
정조 6년
行都承旨嚴璹藥院直。左承旨徐有防未肅拜。右承旨李在學坐直。左副承旨金宇鎭坐。右副承旨徐鼎修坐。同副承旨李時秀坐直。注書趙興鎭仕李祖承仕直。事變假注書馬思人仕。
정조 6년
傳于李時秀曰。左副承旨入侍。
정조 6년
傳于李時秀曰。左承旨。聞有實𧏮。不得仕進。許遞。
정조 6년
承旨前望單子入之。徐有防李時秀落點。
정조 6년
傳于李在學曰。爲念畿民貢人之弊。外而列邑。內而各司。凡係擧行。一依郊外擧動例爲之事。纔有下敎矣。至於各營軍兵隨駕之類。如乾犒饋等上下。使各依例爲之。俾無渠輩落莫之歎事。分付★★★隨駕各營。
정조 6년
備忘記。傳于李在學曰。臨幸。本營豈無★★之擧。且於故事。亦多可據。近來本局軍兵。凋弊莫甚。朝家嘗所矜念者。昨秋以中旬從近設行事。有所申飭。而本營財力不瞻。迄未爲之。是豈軫念之本意。此實非將臣之不欲擧行而然也。今番則何拘常例。方令廟堂。別般區劃物力。以此意。令該營知悉。本局中旬。未寒前設行。仍令訓將。招致馬步軍領將。以各別肄業。着意應試事。申明分付。
정조 6년
備忘記。傳于李在學曰。向因湖西狀本。忽或眞假之相混。所謂李沈爲名人跟捕一款。使之姑停。但令不放心。探察有無矣。京營將校。意外捕得沈賊於湖南地。昨於推鞫時。平問之下。業已遲晩。今則罪人斯得。獄情旣就究竟。更令廟堂。行會諸道監兵水營。使各分付所屬邑鎭。竝與探察之事。而卽刻停撤。今玆之敎。念外邑一向繹騷也。卽爲分付。無或遲滯。尋常罪人。善爲跟捕。尙有重賞。況此形影難尋之凶賊乎。訓鍊都監將校張泳。捕校朴文郁。效勞極爲可嘉。宜有別般賞典。以勸他人。竝加資。此等事。例有購賞之擧。而令番初無是敎。雖不擧論。分付該曹。兩校卽爲錄用事。分付。
정조 6년
傳于李時秀曰。右副承旨入侍。
정조 6년
備忘記。傳于李在學曰。重臣疏批旣下。莫重文字。進呈之如是延拖。揆以事體。萬萬未妥。況身帶閣職。居在近畿。經宿行幸之時。豈可不造陪扈之班乎。以此意。下諭于行司直金鍾秀處。仍自本院本閣。各別催促。上來與否。微稟。
정조 6년
李在學。以義禁府都事言啓曰。判中樞府事李徽之。今方待命於金吾門外云。係是大臣去就。敢啓。傳曰。知道。
정조 6년
李時秀。以中樞府錄事言啓曰。判府事李徽之。聖敎之下。尤切惶隕震迫。不敢偃處江郊。來伏金吾門外。恭俟嚴誅云。係是大臣去就。敢啓。傳曰。予言已竭矣。卿庶幾諒之。卽聞卿入城而不造于朝。又胥命於金吾之外。卿實過矣。卿實過矣。前後敷心之敎勤懇何如。而卿乃不諒。胡至於是。動駕隔日。留都諸事。明將整待。尤豈卿辭巽之時乎。夜色將深。無暇多誥。卿須勿爲胥命。卽卽入來。以副臨軒企待之意。此敦諭。卽令史官傳諭。與之偕入。闕門仍留。大臣造朝與否。知入。
정조 6년
李時秀啓曰。判府事李徽之。依下敎。來待矣。傳曰。入侍。
정조 6년
李在學。以司僕寺言啓曰。今此貞陵展謁。仍詣永祐園經宿時。內乘二員。當爲隨駕矣。假★★★。令該曹口傳差出。使之入直。回鑾後減下。何如。傳曰。允。
정조 6년
兵曹口傳政事。以李羲星爲假內乘。
정조 6년
李時秀。以兵曹言啓曰。今此陵幸時。守禦廳標下餘軍。量宜作隊。使其將官率領。本營留待入直事。節目啓下後。移文本廳矣。卽見該廳報備局辭緣。則以主將之在外。中軍不得擧行云。故取考前例。則甲午年健元陵行幸時。以主將之在外。令中軍擧行矣。今亦依此例。本廳中軍金相玉。依節目擧行之意分付。何如。傳曰。允。
정조 6년
李在學。以兵曹言啓曰。駕後禁軍。月刀上下入格五人賞。木綿各一疋。考例施賞之意。敢啓。傳曰。知道。
정조 6년
李時秀。以訓鍊都監言啓曰。臣敬奉內下賞格。柳葉箭邊三中二人。筒箇一部。貫邊二人。弓矢各一部。邊二中五人。弓箭各一部。貫一中二人。弓二張。邊一中七人。箭竹各一百箇。片箭貫一中一人。弓矢一部。與奉命宣傳官。眼同頒賞之意。敢啓。傳曰。知道。
정조 6년
李在學。以訓鍊都監言啓曰。依啓下單子。月刀上下招搖旗次知金得源處。布一疋。月刀上上武藝別監一人。木二疋。上中三人。木各一疋。上下二人。布各一疋。雙劍上中武藝別監一人。木一疋。上下六人。布各一疋式。考例施賞之意。敢啓。傳曰。知道。
정조 6년
李在學。以訓鍊都監言啓曰。依下敎。北營入直將官將校及軍器寺訓鍊院差備官等。柳葉箭一巡。片箭一巡。試取入格之類。單子書入之意。敢啓。傳曰。柳葉箭邊三中一人。內下筒介一部賜給。貫邊二人。內下弓矢各一部賜給。邊二中五人。內下弓箭各一部賜給。貫一中一人。內下弓一張賜給。邊一中七人。內下箭竹一百介賜給。片箭貫一中一人。內下弓矢一部賜給。今此賞典。宣傳官齎去。卿眼同頒賞後。草記。
정조 6년
李時秀。以訓鍊都監言啓曰。依下敎。武藝別監一百三十四人等處。饌價每人三時錢五錢四分式。磨鍊。分給之意。敢啓。傳曰。知道。
정조 6년
李在學。以訓鍊都監言啓曰。依下敎。近仗軍士五名。一竝拿入。犯蹕委折嚴問。則其中實軍士四名。假軍士一名。而實軍士金成大爲名漢所供以爲矣。身迷劣所致。本曹判書前導之際。當于拱北門。道路狹窄。不善周旋。入於侍衛之內。自陷犯蹕之罪。矣身罪狀。萬死無惜。納招。其餘四名。則元無犯蹕之事納招。爲先取招以入之意。敢啓。傳曰。四名放送。其中一名。所爲極爲無嚴。輦前尙不敢然。況步過壇門之時乎。此則侍綱所在。移送刑曹。更令取招。參酌照勘。可也。
정조 6년
李在學。以禁衛營言啓曰。本營招搖旗次知敎鍊官趙鳯麟。馬上偃月刀上下賞單子。自各其營。參考前例施賞事。命下矣。依前例。木綿一疋施賞之意。敢啓。傳曰。知道。
정조 6년
李時秀。以備邊司言啓曰。再明日陵幸時。禁衛營。當爲留陣。御營廳。當爲隨駕。而禁衛大將李敬懋。兼察御營大將。以兼大將隨駕。則留陣。無領軍之將。在前。或以中軍代領。或以他大將兼察。今番則何以爲之。敢稟。傳曰。參例留都大將二員差出。一於闕內留都。一於闕外留都。闕外留都。卽所謂近來留都營也。一自禁營創設之後。此規廢却。只出闕內守宮大將一員矣。見今摠使有故。他無兼領之將臣。而至於中軍代領。事體不但如何。況摠廳陣上。中軍亦已代領使知。何以則爲好。卿等更爲指一稟處。
정조 6년
李在學。以御營廳言啓曰。親臨瑞蔥臺時。駕前別抄月刀雙劍。入格別單。自本營。參考前例。施賞事。判下矣。駕前別抄折衝金鼎益韓致瑞。出身韓大鳯。閑良林德雨。月刀上下賞及出身李雲澤。閑良李時鼎洪聖澤。雙劍上下賞。各木一疋施賞之意。敢啓。傳曰。知道。
정조 6년
李在學。以義禁府言啓曰。甲山府使閔光晉。拿囚之意。敢啓。傳曰。知道。
정조 6년
李在學。以義禁府言啓曰。黃海監司黃昇源狀啓。據刑曹粘目內。順天府定配罪人李載聖。逃還本土。平山府物故。當該配所官。分付該道道臣。指名狀聞後。令義禁府稟處事。允下矣。觀此全羅監司朴祐源啓本。則當該配所官。以順天府使李惠祚。指名以來而李惠祚。時在任所云。依例發遣府書吏。拿來。何如。傳曰。待命拿囚。
정조 6년
李在學。以義禁府言啓曰。統制使具明謙狀啓。據刑曹粘目內。知世浦假將金廷龍。移本府處之事。允下矣。金廷龍。以倭船致敗事。拿來草記。前已入啓。待批下拿囚後。添問目取招。何如。傳曰。允。
정조 6년
李在學。以左邊捕盜廳言啓曰。罪人文鉉。自全羅監營捉來。嚴囚本廳之意。敢啓。傳曰。知道。
정조 6년
李在學。以左右捕盜廳意啓曰。依下敎。罪人金宗淵。移送秋曹。罪人朴斗升李春三等二名。竝放送。罪人涵徵壽孫永孫必孫權䎸等五名。移囚右廳之意。敢啓。傳曰。知道。
정조 6년
判府事李徽之疏曰。伏以。臣自知有罪。雖悔無及。蹙伏懍慄。恭俟嚴誅。不意聖恩弘大。臣心曲諒。湔拂於擯斥之中。薰洗於包容之內。不惟不罪。慰諭勤摯。朽骨復肉。枯核再華者。是臣今日之謂也。夫何日月之明。天地之大。曲爲臣一身而偏垂生成之澤。感淚被面。不知死所。噫嘻。痛矣。從古亂逆。何代無之。而豈有如有白澤徵。誣逼三殿。詬罵天日之窮凶劇賊也哉。渠雖有梟獍之性。蛇蠋之毒。若無暗地譸張。讓成凶計者。亦安敢若是放肆乎。臣於參鞫時。必欲究得窩窟。以除逆徒之根柢。及其執手慇懃。屢宿璧洞之狀。盡露鞫囚之招。則最中義翊。卽其窩窟根柢也。臣雖至愚。忠憤之忱。亦有秉彝。豈不知以義滅親。而又非天顯之親。則臣豈有一毫愛護之意哉。伊日取見前左相洪樂性箚本。則備論逆情之窩窟。仍及凶謀之糾結。大體。與諸大臣箚語略同。故臣愚迷不思。相與聯名。其後泓賊凶書之出。而臣於前席。仰陳亂逆層出。無所懲畏者。全由於窩窟未除之故。最中義翊。實爲有白澤徵兩賊之窩窟。而尙今寬貸。凶逆跳踉。世道之憂。恐無止泊。宜皆亟命三司之請。更鞫得情之意。縷縷陳達。誠意淺薄。雖未蒙兪音。而庶幾聖明俯燭矣。乃者合辭嚴峻。論臣掩護之罪。噫。護逆何等罪名。而人臣負此。得免竄戮。其亦幸矣。顧何敢復立朝端。自同平人也哉。嗚呼。臣本不肖無狀。徒何聖渥。致位至此。未效涓埃。屢犯罪辜。特蒙山藪之量。不遺簪履之舊。至保今日而畢竟自作之孽。反陷罔赦之罪。愧惶交切。實難擧顔於鄕黨。滓穢莫洗。豈敢比肩於搢紳。身名僇辱。情跡窮蹙。只宜屛伏自訟。感祝聖恩而已。玆敢疾聲哀籲。伏乞天地父母。特垂憐察。仍勘臣罪。俾斥畝畎歌詠聖德。以終餘生。是臣之至願也。此際伏聞陵園行幸在邇。以臣命爲留都之任。顧臣情勢之外。賤疾方劇。精神昏迷。氣息危凜。國家重任。決難承當。竝乞俯諒。改授他大臣。毋至臨時窘急之患。千萬幸甚。答曰。省疏具悉卿懇。倘使不知卿之人。論卿當日處事。孰肯諒卿素規之虛閑。作事之信心。而曲爲原恕之論乎。予任卿也久。故知卿者深。默想聯箚一着。直不過倉卒之際。未及周思耳。寧有一半分紡紼疑似於言者之言而祗緣世故多端。人心不齊。公議之地。乃有此乖激之擧。此予所以不但爲卿等。實是爲世道悶慨。而不得不有日前傳敎中云云者也。噫。卿老大臣耳。夷考立朝本末。豈或有疵瑕之可摘。而忽地鬧端。生出一場風波。使卿飽人詆毁。棲屑江干。重爲卿悶念。而不能弛也。屢次敦勉。悉布心腹。卿若體予至意。必當亟回初心。不竢終日。而況今秋謁隔日。留都有命。在卿道理。尤非言私之時。玆又不憚煩複。呼燭申諭。卿其諒之。卿其諒之。仍傳曰。此批答。使偕來承旨傳諭。期於偕入。
정조 6년
李世奭啓曰。臣敬奉聖批。敦諭于西部龍山坊灘項契大井洞。判中樞府事李徽之所住處。則以爲。臣之今日情勢。可謂奇且蹙矣。跼天蹐地。殆若窮人之無所歸。前後聖諭諄複。恩眷隆盛。苟非病風喪性之人。豈欲彷徨江山。不敢爲進身之計哉。誠以萬萬崩迫。萬萬危懍。寧被逋慢之誅。毋犯唐突之罪。敢陳哀號之忱。冀降斥退之命。伏奉恩批。聖眷愈摯。慰釋之恩。敦勉之敎。丁寧反復。德意藹然於十行。終古人臣之自速罪辜者何限。而未聞聖明之世。若是諒察容護。敍論本末。靡有所遺。噫。千古名臣碩輔之所未得於君父者。負罪賤臣。獨得於吾君之前。生死骨肉。何以加此。臣雖卽日滅死。庶不爲瞑目之鬼矣。嗚呼。臣之所犯至重。自知難赦。雖蒙天地之大日月之明。典察其未及周思。仍爲世道悶慨。而三司執法之論。固在嚴正。復肯憐臣而恕臣也。合辭今雖了當。罪名曾未磨勘。公議可畏。何敢與平人自同。顧今息補之道。惟在縮伏自訟而已。仍伏念。陵幸隔日。留都有命。在臣分義道理。豈不欲竭蹶趨承。而第此任。雖與官職有異。掌兵扈衛。誠國之重務。臣跡旣滓穢。實無面目之可顯。病又沈綿。無以氣力之堪承。朝家宜卽變通。毋至窘急之患。臣命道畸窮。罪上添罪。尤不勝震懍煎迫。北望頓首。惟冀卽被鈇鉞之誅云矣。臣旣承偕入之命。姑爲仍留之意。敢啓。答曰。知道。大臣去就。與庶僚大異。模索之人言。何必久留心頭。不念自輕之嫌乎。前後敦勉之諭。予意業已罄悉。今可謂辭已竭矣。卿其諒之。卿其諒之。卽日造朝。聽我面諭。況有留都之命。又豈卿辭巽之時也。方欲臨軒待卿。卿聞此敎。猶復如前退讓。奈分義何。奈道理何。更冀卿之審量于是也。以此意。爾其更爲傳諭。期於偕入。大臣造朝與否。闕門下鑰前。卽爲知入。
정조 6년
領敦寧洪樂性疏曰。伏以。臣猥以至愚極陋之賤品。偏荷聖上不世之殊眷。忝叨匪據。半載尸素。恩深河海。報蔑絲毫。畢竟至於臨事昏錯。自陷大戾。論其罪負。萬死難贖。而無隱之敎。旣勤指導。匪怒之譴。又止薄罷。傡與三司嚴正之論而終始靳許。若非我殿下至仁至慈。曲庇曲貸。臣安得全保性命。得有今日也。天地覆燾之化。不足比之。父母顧復之恩。無以加之。臣縮伏荒郊。日夜泣血。千萬不意。恩敍遽降。寵諭荐宣。諄諄懇懇。極隆且摯。拔之坑坎之中。置之袵席之上。不知負罪賤臣。何以得此於聖明也。臣誠惝怳感祝。有淚如泉。歷屢日而罔知攸措也。仍伏念。臣門戶不幸。粤自丙申以後。凶逆之近出者。非止一再。或在同堂之間。或在袒免之族。其所驚心痛骨。百倍他人。斷義滅親。惟恐或凂。至於最中。特不過戚屬之間耳。噫。彼最賊挾義翊之怨。作澤白之窩窟。窮凶情節。狼藉難掩。爲今日臣子者。莫不張膽而沬血。爭欲手磔而口臠。則臣雖愚昧。亦具秉彝。豈有一分緩忽於此賊之懲討。而只緣臣顚倒失性。轉輾差誤。茫無省覺。終犯罔赦。此殆臣死日將至。天奪其魄之致。噬臍追悔。已無可及。刳腹自明。亦不可得。區區本情。雖蒙日月之俯燭。惟其執跡之公議。難望同朝之曲恕。其所聲罪。固所甘心。嶺海鈇鉞。惟命是俟。而今乃幸逭不可逭之典刑。反承不敢承之寵命。公法有所撓屈。私心轉益踧踖。伏況前後聖敎之及於賤臣者。涵容昭釋。委曲備至。末乃滌瑕棄垢。輒降甄敍敦召。罪合萬戮。恩出再造。殆同枯核之生春。死骨之溥肉。感戴銘鏤之極。雖使隕結糜粉。未足以仰報洪恩之萬一。則在臣分義。固當竭蹶趨命。仰伸叨謝之忱。而顧臣負犯至重。情跡至危。何敢自同無故之人。唐突冒進。以益無忌憚之罪乎。陵幸隔日。園所經宿。輿儓賤流。莫不奔走。而臣獨頑如木石。蠢動不得。有臣如此。生不如死。只自伏地跼蹐。瞻天戀結而已。一向泯默。尤極惶懍。玆敢披瀝肝血。疾聲哀籲。伏乞聖慈。察臣釁孽之不可復湔。矜臣危苦之無以自立。亟鐫臣職。重勘臣罪。以爲人臣孤恩負國者之戒焉。王人之久留村舍。臣罪轉深。私分益蹙。亟命召還。不勝涕泣顒望。臣無任云云。答曰。省疏具悉卿懇。向於卿書啓。已布予衷曲。庶幾卿之聽予言而知予心。幡然感回。不復控辭。乃無造朝之期。還尋引咎之章。情志未孚。慙恧殊切。噫。卿之所遭。予所深嘆。卿之心事。予豈不諒。予若有一毫介滯於卿。初豈敷諭於筵席。亦豈懇款於疏批乎。在今卿處義。亦惟當無一毫嫌引。卽日肅命。以盡上下孚誠之道。卿胡不念及於此乎。玆更申布。罄悉至意。須體慇懃之辭。毋孤虛佇之望。仍傳曰。此批答。遣史官敦諭于領敦寧。仍與偕入。
정조 6년
司直金鍾秀疏曰。伏以。臣身蒙惡逆之目。名騰國人之口。只合蹙伏待盡。豈宜唐突煩號。而跋文事急。冒死于瀆。恭俟嚴譴。及伏奉聖批。首尾百有一十餘言。辭旨之丁寧惻怛。愈往愈摯。至於幽言之無路鳴暴將作不瞑之恨者。亦蒙昭晢無餘。則尤非臣始望所敢及。天覆日燭。父母孔邇。臣十回莊誦。不覺聲淚俱發。嗚呼。生臣者父母。而自今至死之日。則皆殿下賜也。此生已矣。只願一縷遄絶。以圖結草之報於地下而已。惟是跋文改撰。未準所請。臣不勝惶阨躁悶之至。嗚呼。寶鑑。卽列聖朝盛德大業。傳信百代之書也。跋尾之文。關係至重。堂堂聖朝。不患無人。則乃以身被惡名者。附係文字。上貽玷累。此在國家事體。豈非萬萬未安者乎。噫。逆者。天下之大惡也。一有干犯。王法之所不赦。人類之所不容。雖一夫橫加以是目。亦不可復齒人類。況前後三司之同聲乎。雖一事。誤陷於此科。尙難望幸逭王法。況句斷平生之重案乎。臣家自祖先以來。受國厚恩。世傳忠孝之訓。而逮臣不肖。忝辱已多矣。臣本萬死餘生。伊時人言。何所不至。而猶未嘗以此等惡名加之。到今垂死之年。一朝蒙此題目。生無以擧案天日。死無以歸見父祖。雖蒙聖上生死肉骨之恩。尙全視息。而卽此未死餘日。亦與已死等耳。則是尙可擬議於廁名卷末。以爲國家羞乎。伏惟聖明在上。似此事理。寧或遺照。而只緣臣誠意無素。自引歸於例讓。公言疑於私懇。此亦臣之罪也。剞劂役訖。進御期急。重推催促之下。一倍悚懍。罔知攸措。玆敢不避煩猥之誅。更申疾聲之呼。伏乞聖上。深念寶鑑體重。亟命無故人。改撰跋文以進。仍勘臣前後負犯。以振王綱。以謝國言。千萬之祝。臣無任云云。答曰。省疏具悉。前批罄予至意。卿何不出膺。更有此煩瀆之擧耶。況跋文句語釐正。尤非全篇改撰之比。莫重事之因卿遲延。獨無乃在卿分義虧缺之甚耶。政是合商量處。卿其勿辭。卽爲上來擧行。
정조 6년
壬寅九月初一日酉時。上御誠正閣。右副承旨入侍時。右副承旨徐鼎修。記事官李祖承。兼春秋金健修金鳯顯。以次進伏訖。上命鼎修。讀公事。仍命書判付。鼎修曰。本閣問安時刻已過。何以爲之乎。上曰。問安批答。依例書出。可也。命退。承史以次退出。
정조 6년
壬寅九月初一日初更。上御誠正閣。判付事同副承旨入侍時。判府事李徽之。同副承旨李時秀。記事官李祖承。兼春秋金健修金鳯顯。以次進伏訖。徽之曰。日間。聖體。若何。上曰。一樣矣。上曰。卿之所遭。可謂過中之斥。箚子事。雖無同異。情地。與前左相有間。且滅親之義。卿之所執甚嚴正。所以藉手事君者。則前左左相處分。不過略示薄警。特出無隱之意。推鞫又復當前。故將欲臨時勉出矣。豈意一時處分之事。由此而發三司之論斥。而又至於卿。斥卿之不足。一啓而論三大臣。無辜橫罹者。又無如金鍾秀。則人心攘。世道紛披。自相攻擊無有止泊。此無非予之誠意未孚於臣隣而然也。世道之鎭安無期。人心之保含無望。此豈細憂也哉。三司諸臣事。甚爲慨然。予所謂承望云云。實非臆逆之敎也。徽之曰。臣罪如山。而聖恩迥出尋常。拔臣於坑坎之中。致臣於袵席之上。臣益切隕結之忱。而至於三司。事無或怪矣。跡旣如此。則其所論斥。何可已也。然人臣負此罪名。揚揚抗顔。有靦面目。今雖迫於恩命。冒沒登筵。而隷儓之賤。無面可見矣。上曰。卿之所奏過矣。卿之心事。予豈不諒乎。徽之曰。臣之所遭。實爲罔測。安有出世抗顔之心哉。日前批旨中。誠意未孚之敎。誠不勝惶悚矣。上曰。此不過急於敦勉而然。卿之所辭。過矣。徽之曰。祿俸。倉官連爲輸致。而臣方在竢罪之際。不得領受。實切惶悚矣。上曰。以此方欲下敎矣。非但祿捧之不受。至於別食物而辭之者。甚過矣。仍命時秀曰。判府事祿捧。卽爲輸送事。承旨筵退後。分付倉官。可也。徽之曰。臣素有痰癖之症。年來漸痼。秋冬尤劇。惟江心水可以醫之。每每請暇。實爲煩屑。及此時從便往來。以爲療病之地。何如。上曰。可以醫病。則從便爲之。好矣。上曰。重臣事。慘矣。以戶判辭懇之時。聲淚俱發。至今追思。亦覺心酸。且有大用之意。而失此善人。痛惜何言。徽之曰。私門不幸。有此變喪。慘痛無以仰達矣。命退。諸臣以次退出。
정조 6년
行都承旨嚴璹藥院直。左承旨徐有防坐直。右承旨李在學坐。左副承旨金宇鎭坐。右副承旨徐鼎修坐。同副承旨李時秀坐直。注書趙興鎭仕直李祖承仕。事變假注書馬思人仕。
정조 6년
傳于徐有防曰。秋奉審。不可遲滯。且今道科在近。及今下去。可無窘束。北伯。使之一兩日內辭朝。
정조 6년
金宇鎭啓曰。今此行幸時。本院印信。當爲齎去。禮曹印信一顆。留院時。取用。何如。傳曰。允。
정조 6년
傳于李時秀曰。聚軍。待下敎爲之。
정조 6년
傳于李時秀曰。雨勢如此。留陣軍兵。已令待明朝來會。設令快霽。道路泥濘可悶。且非用民力之行。退定別無所妨。明日動駕。欲觀勢爲之。更待申後。下敎擧行事。姑先知悉。
정조 6년
備忘記。傳于李時秀曰。向於敦諭。布予心曲。明卿之少無可嫌。冀卿之或遄其歸。側俟屢日。亦已閱月。而不惟無意還京。竝與常廩而一向固拒。輸送之敎。辭巽之啓。鎭日相隨。究竟無期。卿雖過於自引。獨不念國體之有傷乎。卿之所遭。無可名言。予之開釋。亦何多誥。須體至意。毋復控辭。領受月俸。仍卽復路。用副慇懃之意事。遣史官傳諭于金奉朝賀。
정조 6년
以全羅監司罪人蔡弘晉到配啓本。傳于徐鼎修曰。移配他官後。狀聞事。回諭。
정조 6년
李時秀。以訓鍊都監言啓曰。今此行幸時。永祐園設布帳次。軍三十名。將校率領。今月初二日出送。仍留守直之意。敢啓。傳曰。知道。
정조 6년
李時秀。以訓鍊都監言啓曰。明日動駕。待下敎擧行事。命下矣。銅龍門西營兩處入直禁衛軍兵替代姑不擧行之意。敢啓。傳曰。知道。
정조 6년
李時秀。以訓鍊都監言啓曰。今九月初三日。貞陵行幸時。銅龍門西營入直禁衛軍兵。以訓局餘軍。前期一日替代事。自兵曹節目。啓下矣。銅龍門軍一百十四名。把摠權璹。哨官李邦祐。西營軍四十名。哨官趙彦心率領。與衛軍兵。待標信替代入直。宮墻頹圮諸處把守。依前分把。還宮後。還爲替直之意。敢啓。傳曰。知道。
정조 6년
李時秀。以訓鍊都監言啓曰。依草記批旨。犯蹕罪人金成大。移送秋曹。其餘四名。放送之意。敢啓。傳曰。知道。
정조 6년
李時秀。以禁衛營言啓曰。今九月初三日。貞陵幸行時。銅龍門入直軍九十四名。貳極建陽兩門把守軍二十名。西營入直軍二十六名。宮墻頹圮諸處把守軍十四名。各該將官率領。依兵曹啓下節目。竝與訓鍊都監餘軍。前期一日。待標信替代。出用留都陣。而還宮後。還爲替代入直之意。敢啓。傳曰。知道。
정조 6년
李時秀。以御營廳言啓曰。今此幸行時。永祐園設布帳次。軍三十名。將校率領。今初二日出送。仍留守直之意。敢啓。傳曰。知道。
정조 6년
李時秀。以扈衛廳言啓曰。臣承命留都。一依兵曹啓下事目。率領扈衛軍官軍士。今日申時量。結陣扈衛之意。敢啓。傳曰。知道。
정조 6년
記事官金聖甲啓曰。臣敬奉聖批。敦諭于南部屯之坊西氷庫二契領敦寧府事洪樂性所住處。則以爲。臣冒死封章。冀被嚴譴。不意史官。臨宣聖批。不惟不加之罪。十行溫綸。委曲懇惻。開示丁寧。慰勉備至。眞可以泣鬼神而感豚魚矣。臣雙擎百讀。聲淚俱逬。至於情志未孚。慙恧殊切之敎。誠非臣子所敢承聞者。尤不勝震怖惶駭。罔知置身之所。今臣屢違嚴命。不敢轉動。冥然若不省恩數之可感。義分之可怵者。是豈臣一毫自阻於天。甘犯逋慢之罪哉。只緣自作之孽。終難倖逭。公議之嚴。不容輕蔑。其在朝廷事體。賤臣情踪。決不敢徒憑寵渥。揚揚冒進。重陷無嚴之科故也。聖諭之開釋。至於此極。天恩之隆重。至於此極。臣雖頑如木石。粗具性靈。則豈不知聖恩之不可辜。君命之不可慢。而不思所以竭蹶趨承。少伸叨謝之忱哉。又況臣逖違天陛。倏已四浹旬矣。日夕戀慕之心。殆同赤子之仰慈母。誠欲他不暇顧。趨伏闕庭。仰覲淸光。畢陳悲苦之衷。少紓耿結之誠。然後退塡溝壑者。區區之情。寧有窮已。而第爲人臣而負此罪名。遭此聲討。更安敢抗顔輦轂之下。復齒衣冠之列哉。然則雖使臣拚棄廉義。冒罪包羞。唐突進身。而亦有所不可得者矣。在臣今日。惟有縮伏郊坰。引慝訟愆。庶幾爲一分尊國體重廉防之地。以報我聖上罔極之恩。再造之德之萬一而已。臣情到此。亦云窮且慼矣。只自曕天望闕。不任犬馬之戀結。伏地泣血。惟俟鈇鉞之重誅云矣。臣旣承偕入之命。姑爲仍留之意。敢啓。傳曰。知道。疏批之中。開釋無餘書啓之來。巽讓猶前。予實誠淺。卿亦過執。豈或卿之知予心。不如予之知卿心也而然乎。卿雖曰無一毫自阻。而予則猶未知信也。顧今事已妥帖。義無執引。而一向控辭。聽予藐藐。此非自阻之端乎。予不能敷開心腹。使卿自阻。予實恧焉。更冀卿之幡然感回。卽日入城。毋孤予懇款之言。以慰予悵念之意。以此敦諭。更爲傳諭。期於偕入。動駕在明。此時一向引入。竝與迎送之禮而曠闕。豈不有傷於事面。此意一體傳諭。
정조 6년
行都承旨嚴璹藥院進。左承旨徐有防坐。右承旨李在學坐直。左副承旨金宇鎭坐直。右副承旨徐鼎修坐。同副承旨李時秀坐。注書趙興鎭仕李祖承仕直。事變假注書馬思仁仕。
정조 6년
傳于李時秀曰。昨於李判府入侍。面悉予意。以卿之不得同見。爲悵歎也。卿與判府。所遭則同。而處義不同。未知卿有何別般所執。而獨邁邁若是也。藉令有此二所執。尙不容一味退巽。況可以追提旣往。强引不當引之事。莫體懇款之意。不思勉回之道乎。重爲卿慨然。予言罄矣。卿庶諒之。仍傳曰。此敦諭。更令諧來史官傳諭。期於偕來。
정조 6년
記事官金星甲書啓。臣敬奉聖諭。傳諭于南部屯之坊西氷庫二契領敦寧府事洪樂性所住處。則以爲。六日之內。五奉聖諭。開導責勉。丁寧懇惻。聖恩愈隆。臣罪愈深。誠惶隕感激。情窮勢迫。只自涕泣攢頌。不知所達。噫。臣之負犯。旣非尋常過誤。臣之所遭。又非尋常彈䮕也。向日各箚之罪。臣實爲首。三司擬律之嚴。加人一等。則臣之處義。雖欲與判府事臣李徽之同。其可得哉。臣之辜恩慢命。不敢晏然進身者。區區寸忱。亶出於尊朝廷之紀綱。重臺閣之公議。以爲一半分報君恩伸臣分之地也。誠淺辭拙。未蒙矜察之恩。至承慨然之敎。震怖惶駭。罔知攸措。惟願速被嚴譴而已。史官多日相守。委命草莽。悚蹙悶阨。添一罪戾。亟命召還。以存國體。千萬顒祝之至云矣。臣旣承偕來之命。姑爲仍留之意。敢啓。傳曰。知道。李判府事。則昨日造朝。此大臣。豈不知尊紀綱重公議之義而然哉。誠以處義旣伸。分義亦不可不顧故耳。卿獨嚴於處義一邊。而至於分義二字。有若擔却。未知卿所諒。果何居耶。予雖否德。猶知敬禮大臣之義。豈欲發此云云。而旣咄之極。言未暇裁。還恐重觸卿不欲進之心也。前後敦諭。凡爲幾遭。辭已罄而意已竭矣。到今不得以他語易之。洞諭至此。卿其諒之諒之事。更爲傳諭。爾則前大臣去就。先爲入來。
정조 6년
記事官金星甲書啓。臣敬奉聖諭。傳諭于南部屯之坊西氷庫二契。領敦寧府事洪樂性所住處。則以爲。聖諭之下。萬萬震懍。萬萬崩迫。求死不得。今方蒼黃進詣城外。待城門開。走金吾。恭俟嚴譴云矣。敢啓。傳曰。知道。俄所云云。豈有他哉。一則悶卿之許久出城。一則慨卿之無意入肅。觀此史官書啓。以卿待明朝。待命金吾爲言。姑遣近侍。傳此欣企之意。卿須安心勿胥命。與承宣偕入事。承旨傳諭。期於諧來。
정조 6년
李時秀。以禁衛營言啓曰。本營千摠李仁彬。身病猝重。勢難察任。改差。何如。傳曰。允。
정조 6년
壬寅九月初三日午時。上御誠正閣。右副承旨入侍時。右副承旨徐鼎修。記事官李祖承。兼春秋金健修金鳯顯。以次進伏訖。上曰。領敦寧處義。甚過當矣。李判府事則已爲造朝。而領敦寧。則尙無動靜。果何故也。今日則或可入城耶。鼎修曰。今晩當入城云矣。上曰。金奉朝賀。方住何處乎。鼎修曰。方在仁川農舍云矣。上曰。日氣乍寒。大臣之出處鄕庄。誠爲可悶矣。命退。承史以次退出。
정조 6년
行都承旨嚴璹藥院直。左承旨徐有防坐直。右承旨李在學坐。左副承旨金宇鎭坐。右副承旨徐鼎修坐直。同副承旨李時秀坐。注書趙興鎭藥院直李祖承仕直。事變假注書馬思人仕。
정조 6년
傳于李時秀曰。領敦寧入侍。
정조 6년
記注官曺喜有書啓。臣敬奉聖敎。馳往傳諭于仁川田返面鞍峴里奉朝賀金致仁所注處。則以爲。頃於史官之回。猥有附陳。日夕惶懍。恭俟嚴誅。卽又史官荐臨。宣示聖旨。十行溫音。益復鄭重。諭之以少無可嫌。責之以不念國體。所以牖迷而開釋者。無異慈父之於稚子。噫。賤臣行止。何足仰煩聖念。而半旬之間。再屈王人。施之以非常之恩數。萬萬非罪負如臣。所可承當。以手頓地。不知死所。到此臣何敢更言情地。而近因野次失攝。宿症復發。凘綴呻吟。無以自力登途。稍俟少間。謹當仰承恩命。伏聞陵園展謁。期在來日。而賤苦如右。未由進伏路左。祗瞻羽旄。下情不勝悚觖之至云矣。敢啓。傳曰。知道。
정조 6년
同副承旨李時秀書啓。臣敬奉聖敎。馳往傳諭于中部定平坊典醫監契領敦寧府事洪樂性所住處。則以爲。臣於昨夜。伏承臣子不敢聞之敎。萬萬震懍。蒼黃走進之際。城鑰已下。立而待曉。纔到金吾之外。不意近密之臣。又復臨宣聖批。諭之以欣企之意。申之以勿胥命之敎。至有偕入之命。惶隕感激。罔知攸措。到此地頭。若復瀆擾。死罪之上。又忝死罪。不得不冒萬死趨進。以謝恩命。以俟嚴譴云。大臣今方造朝。臣亦隨入之意。敢啓。傳曰。知道。
정조 6년
壬寅九月初四日辰時。上御誠正閣。左承旨入侍時。左承旨徐有防。記事官李祖承。兼春秋金鳯顯。別兼春秋鄭東俊。以次進伏訖。上曰。領敦寧留待。出榻敎賤臣承命出傳。還入進伏。命書榻敎曰。未下直守令。皆令明日辭朝。書訖。命退。承史以次退出。
정조 6년
壬寅九月初四日辰時。上御誠正閣。領敦寧。咸鏡監司。同爲入侍時。領敦寧洪樂性。咸鏡監司徐有寧。左副承旨金宇鎭。記事官李祖承。兼春秋金鳯顯。別兼春秋徐龍輔。以次進伏訖。上曰。他承旨入侍。出榻敎賤臣承命出。與同副承旨李時秀偕入進伏。樂性曰。逖違天陛。久未承候。雨後日氣乍寒。聖體。若何。上曰。一樣矣。樂性曰。臣負犯甚重。公議激發。而惟殿下。昭晢之全保之。得有今日之登對矣。臣方有震懍崩迫之事。敢此仰達。昨日批旨。卿其諒之以下之敎。爲人臣者。所不敢承當者。而其中五字之敎。尤萬萬惶悚。伏望還收焉。上曰。此出於勉出之意爾。卿旣入來。何難還收耶。仍命時秀曰。筵退後。卿其諒之以下三十字。抹去。可也。樂性曰。受恩於君父者。終古何限。而臣之所被恩渥。如天如海。性命之至今保全。莫非我殿下賜也。頂踵毛髮。皆囿於造化之中。而報蔑絲毫。方是爲懼。因一無情之事。竟歸於護逆之科。臺言甚峻。所坐罔極。而今日冒沒登筵。亦可謂無恥之。甚矣。上曰。卿言。甚過矣。向者處分。豈有他意哉。實出於責備之意。且推鞫前日處分。爲卿進身之路。而三司之連發三大臣一重臣之啓。一筆句斷。少無難愼者。此何擧措。此足觀世道矣。今已明示好惡。擾端已息。卿須安心勿辭。可也。樂性曰。臣厚蒙天恩。聖敎至此。死可瞑目矣。命退。上曰。北伯進前。有寧進伏。上曰。方面之任。何處非重。而至於北道。是豐沛古地。邊門鎖鑰。是尙武之地。反爲右文之鄕。許多弊端。皆由此出。必思所以損益之方。無貽朝廷之憂也。有寧曰。臣前叨海西。少無所效。又當重任。誠不勝惶悚矣。有寧曰。道科試邑。在吉州。而日字甚迫。道里且遠。各陵奉審。何以爲之乎。上曰。如無日子。則待科後擧行。可也。命退。諸臣以次退出。
정조 6년
壬寅九月初四日午時。上御誠正閣。右副承旨入侍時。右副承旨徐鼎修。記事官李祖承。兼春秋金健修金鳯顯。以次進伏訖。上曰。左承旨入侍。賤臣承命出。與左承旨徐有防偕入進伏。上曰。領敦寧書啓批答中。抹去下敎。頒布乎。有防曰。朝已頒布矣。上曰。今日當坐直耶。有防曰。姑未停當。而右副以下位。似可坐直矣。仍命退。承史以次退出。